《军宴诗五章》
清代·姚燮

棨门传鼓，画绦四悬。刀不出匣，弓不上弦。六军卸甲，窄衣皂鲜。

素晖满城，空雕弄烟。似有佳采，绚乎山川。朱缨蕤蕤，分貂佩蝉。

气象睥睨，祜召于天。协以渊德，有忧尽捐。愿为槃石，奠千百年。

皇猷式廓，清曜荡尘。大勋告蒇，殊轨曷分？穷竭山海，上醴具陈。

水兰泽幕，晨风汎薰。目翔颐舞，仪情接暄。龙马在絷，勃窣中原。

扫门传迓，礼肃寅宾。视无暌体，何所怨瞋？

鼙舞载宜，朱鹭节之。毋觌吾慝，罔启尔疑。藻花流媚，暗隅月嬉。

扑朔迷睐，春芬点衣。垂幕六户，秘舞孰窥？虹孛喷薄，冶想与追。

华烛再灺，不思骑归。有抚剑者，自识居卑。河星夜紫，仰目睢睢。

天海不滓，朗如镜蕖。忘机谢警，止舰其凫。顺以为好，非敢献愉。

皎皎明誓，脱掌之珠。稽首北极，天皇上都。泰阶文宿，灿焉六符。

昆崙东下，百川灌输。用昭宴乐，厥乐谁踰？

张髯若戟，醉拭宝刀。空濛天绮，拂落蜺旄。穆迦万里，飞霜正高。

夜光在握，㪺以蒲桃。徘徊中度，不闻轩嚣。休而获逸，藉补前劳。

浆有玉敉，羹有银鱽。用昭宴乐，厥乐谁挠？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。